REGULAMENTUL (CE) NR. 231/2009 AL COMISIEI
din 19 martie 2009
de derogare de la Regulamentul (CE) nr. 800/1999 în ceea ce privește stabilirea ratei de restituire pentru zahăr în cazul livrărilor menționate la articolele 36 și 44 din respectivul regulament, efectuate în perioada 1-25 septembrie 2008
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 167 alineatul (7) coroborat cu articolul 4,
întrucât:
(1)
Începând cu 26 septembrie 2008, în conformitate cu Regulamentul (CE) nr. 947/2008 al Comisiei din 25 septembrie 2008 de suspendare a restituirilor la export pentru zahărul alb și zahărul brut exportate ca atare (2), nu se mai acordă restituiri la export pentru zahăr, inclusiv pentru zahărul livrat în conformitate cu articolele 36 și 44 din Regulamentul (CE) nr. 800/1999 al Comisiei din 15 aprilie 1999 de stabilire a normelor comune de aplicare a sistemului de restituiri la export pentru produsele agricole (3).
(2)
În conformitate cu articolul 37 din Regulamentul (CE) nr. 800/1999, pentru produsele încărcate în fiecare lună, statele membre pot autoriza exportatorii să ia în considerare ultima zi a lunii atunci când stabilesc rata de restituire aplicabilă livrărilor menționate la articolele 36 și 44 din regulamentul respectiv. Prin urmare, nu este posibil să se stabilească rata de restituire aplicabilă livrărilor de produse din sectorul zahărului efectuate în conformitate cu respectiva procedură în perioada 1-25 septembrie 2008.
(3)
Dreptul de a beneficia de restituiri pentru livrările efectuate în conformitate cu procedura prevăzută la articolul 37 din Regulamentul (CE) nr. 800/1999 înainte de data intrării în vigoare a Regulamentului (CE) nr. 947/2008 nu trebuie să sufere nicio atingere. Prin urmare, pentru a stabili rata restituirii, este necesar să se stabilească data care să fie folosită în acest scop, prin derogare de la articolul 37 alineatul (2) din Regulamentul (CE) nr. 800/1999.
(4)
Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTUL REGULAMENT:
Articolul 1
Prin derogare de la articolul 37 alineatul (2) din Regulamentul (CE) nr. 800/1999, data de 25 septembrie 2008 se folosește pentru stabilirea ratei de restituire aplicabile zahărului livrat în conformitate cu articolul 36 alineatul (1) literele (a) și (c) și cu articolul 44 alineatul (1) literele (a) și (b) din regulamentul respectiv în perioada 1-25 septembrie 2008.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 septembrie 2008.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 martie 2009.